Ir-raġel ġie arrestat ilbieraħ wara li allegatament spara lejn ċikonja sewda fl-inħawi taż-Żebbiegħ Raġel ta’ 32 sena ġie arrestat wara li rapport li kien qed jispara lejn ċikonja sewda, tajra protetta. Il-każ seħħ ilbieraħ għall-ħabta tas-7:15pm meta l-Pulizija mis-sezzjoni tal-Infurzar tal-Liġi Amministrattiva magħrufa bħala l-ALE, irċeviet rapport li fl-inħawi taż-Żebbiegħ kienu għadhom kemm instemgħu żewġ tiri Iktar tard, il-Pulizija mir-Rapid Intervention Unit irnexxielhom iwaqqfu l-vettura, li kienet qed tinstaq mir-raġel, fl-inħawi ta’ Ħal Għargħur. Ir-raġel, li joqgħod l-Imsida ġie arrestat u wara li saret tfittxija fil-karozza, instabet arma tan-nar immodifikata, li kienet ikkargata u moħbija f’kompartament wara s-seat. Sussegwentement, il-Pulizija tal-ALE għamlet ukoll tfittxija fir-residenza tar-raġel fl-Imsida, fejn ġew elevati arma tan-nar u xi oġġetti oħra. Is-suspettat ittieħed fil-Kwartieri Ġenerali tal-Pulizija u għadu qiegħed jinżamm għal iktar stħarriġ. Huwa mistenni jitressaq il-Qorti fil-ħin li ġej.